SKRIFTLIG FORESPØRGSEL E-3221/02

af Alexandros Alavanos (GUE/NGL) til Kommissionen

(14. november 2002)

Om: Hindringer for mindre tobaksproducenters adgang til markedet for tobaksprodukter

Nogle tobaksproducenter i Grækenland er interesseret i at afsætte deres produktion i form af fintskåret tobak til håndrullede cigaretter og at skabe en hjemmeindustri, hvor de skærer og eventuelt selv indpakker råtobakken.

De pågældende tobaksproducenter, som er bosat i særlig problematiske områder, ønsker på tør og ufrugtbar jord og uden gødning og plantebeskyttelsesmidler at dyrke sorterne Tsebelia og Mavra. Disse sorter egner sig til produktion af fintskåret tobak af meget god kvalitet, der kan afsættes på markedet som naturlig tobak til rimelige priser, som også uden fællesskabsstøtte kan sikre dem en anstændig indtægt.

Markedsføringen af fintskåret tobak gennem græske tobaksproducenter, som råder over et lille areal og få midler, er imidlertid stødt imod bestemmelser og krav i den nationale lovgivning, som gør et sådant forsøg på at drive en hjemmeindustri nærmest økonomisk og praktisk umuligt, dvs. at de i grunden forbydes adgang til markedet.

1. Er det muligt at markedsføre et sådant produkt, efter at det selvfølgelig først er blevet beskattet og mærket i henhold til gældende fællesskabslovgivning og national lovgivning?

2. Kan Kommissionen i forståelse med de græske myndigheder beskrive, hvilke foranstaltninger og udgifter de interesserede producenter må regne med for at opfylde lovgivningen og opnå de relevante tilladelser (garantier, afgiftsoplag osv.)?

3. Vil Kommissionen undersøge muligheden for at fastsætte mere fleksible procedurer for at gøre det muligt for mindre tobaksproducenter, som er interesseret og ønsker at gøre det, at opbygge en mindre hjemmeindustri i tilknytning til deres produktion?

Svar afgivet på Kommissionens vegne af Frederik Bolkestein

(3. januar 2003)

Som svar på det ærede medlems tre specifikke spørgsmål vil Kommissionen fremhæve følgende punkter vedrørende EU-lovgivningen om punktafgifter:

1. EU-lovgivningen fastsætter minimumssatser for beskatning af tobaksvarer. Disse minimumssatser blev senest ændret ved Rådets direktiv 2002/10/EF(1) om ændring af bl.a. Rådets direktiv 92/80/EØF af 19. oktober 1992 om indbyrdes tilnærmelse af afgifterne på andre former for forarbejdet tobak end cigaretter(2). I henhold til denne ændring skal punktafgiften på finskåren tobak til rulning af cigaretter fra den 1. juli 2004 være mindst 36 % af detailsalgsprisen inklusive alle afgifter eller 32 EUR pr. kg. Minimumspunktafgiften på cigaretter er fastsat til 57 % af detailsalgsprisen, inklusive alle afgifter, med et minimum på 60 EUR pr. 1 000 stk. cigaretter i den mest efterspurgte prisklasse (64 EUR fra 1. juli 2006).

Når der anvendes en lavere mindstesats for finskåret tobak til rulning af cigaretter, skyldes det, at denne type tobak er et halvfabrikata, der anvendes af forbrugere, der selv ruller deres cigaretter, og til det formål også må købe andre materialer. Medlemsstaterne kan imidlertid frit vælge et afgiftsniveau, der er højere end minimumsniveauet. Grækenland har valgt at anvende en punktafgift på 59 % af detailsalgsprisen for fintskåret tobak til rulning af cigaretter. Dette afgiftsniveau svarer til det generelle afgiftsniveau i Grækenland for cigaretter, som er på 57,5 % af detailsalgsprisen for cigaretter i den mest efterspurgte prisklasse.

2. I henhold til artikel 11 i direktiv 92/12/EØF(3) skal fremstillingen af punktafgiftspligtige varer finde sted i afgiftsoplag, når punktafgiften ikke er erlagt. Græske tobaksproducenter, der vil begynde at dyrke finskåret tobak, må derfor anmode de græske skattemyndigheder om bevilling som godkendte oplagshavere. Mindstekravene til godkendte oplagshavere er fastsat i artikel 13 i direktiv 92/12/EØF. De grundliggende betingelser er, at oplagshaverne skal stille sikkerhed for punktafgiften, føre passende fortegnelse over lagerbeholdningen og varernes bevægelser og acceptere kontrol fra myndighederne.

Kommissionen kan ikke give nærmere oplysninger om, hvilke omkostninger det vil indebære for producenterne at opfylde mindstekravene til godkendte oplagshavere. Udgifterne til sikkerhedsstillelse er normalt ikke urimeligt høje i forhold til betalingen af den punktafgift, som derved udsættes. Medlemsstaterne kan i øvrigt give afkald på sikkerhedsstillelse, hvis de finder det hensigtsmæssigt. Der synes ikke at være ekstraomkostninger forbundet med at føre fortegnelse over lagerbeholdning og varer, som almindeligvis indgår i den normale forvaltning af virksomheden. Inden for rammerne af direktivet råder medlemsstaterne desuden allerede over et vist spillerum til at fastsætte og forenkle de forpligtelser, som påhviler producenter af punktafgiftsbelagte varer.

3. Kommissionen er ikke af de græske myndigheder blevet anmodet om at indføre mere fleksible procedurer. Efter Kommissionens opfattelse er ovennævnte skattemæssige forpligtelser ikke nogen væsentlig hindring for, at tobaksproducenter kan begynde at producere fintskåret tobak.

Med hensyn til ikke-skattemæssige bestemmelser i EU-lovgivningen, som f.eks. for mærkning af tobaksvarer, gør Kommissionen opmærksom på, at markedsføring, præsentation og salg af fintskåret tobak er underlagt bestemmelserne for mærkning i artikel 5 i direktiv 2001/37/EF(4) om fremstilling, præsentation og salg af tobaksvarer, særlig stk. 2, 5, 6 og 7 i denne artikel.

(1) Rådets direktiv 2002/10/EF af 12. februar 2002 om ændring af direktiv 92/79/EØF, direktiv 92/80/EØF og direktiv 95/59/EØF for så vidt angår punktafgiftsstrukturen og -satserne for forarbejdet tobak, EFT L 46 af 16.2.2002.

(2) EFT L 316 af 31.10.1992.

(3) Rådets direktiv 92/12/EØF af 25. februar 1992 om den generelle ordning for punktafgiftspligtige varer, om oplægning og omsætning heraf samt om kontrol hermed, EFT L 76 af 23.3.1992, senest ændret ved direktiv 2000/47/EF af 20. juli 2000, EFT L 197 af 29.7.2000.

(4) Europa-Parlamentets og Rådets direktiv 2001/37/EF af 5. juni 2001 om indbyrdes tilnærmelse af medlemsstaternes love og administrative bestemmelser om fremstilling, præsentation og salg af tobaksvarer Erklæring fra Kommissionen, EFT L 194 af 18.7.2001.